BASES REGULADORAS DA PRESTACIÓN DE EMERXENCIA SOCIAL 2015
ADMINISTRACIÓN LOCAL — Municipal — Cerdedo (Outros documentos, notificacións e informacións públicas, 16/11/2015)

O Concello de Cerdedo, procede a establecer as presentes bases co obxecto de regular a prestación de axudas de Emerxencia Social con destino a familias en situación de dificultade socioeconómica, seguindo a seguinte base normativa: — Artigo 39 da Constitución Española, que establece a obriga dos poderes públicos de asegurar a protección social, económica e xurídica da familia. — A Lei 7/1985, Reguladora deas Bases de Réxime Local que no seu artigo 80.2. K establece as competencias dos municipios na prestación de servizos sociais e de promoción e inserción social. — A Lei 3/1997 de 9 de xuño de protección xurídica, económica e social da familia, que no artigo 5 atribúe ós concellos competencias en materia de protección ás familias, infancia e adolescencia no referente a actuacións directas no ámbito familiar, achegando recursos e prestacións ás familias que presenten aspectos carenciais. — A Lei 13/2008 de 3 de decembro, de Servizos Sociais de Galicia, no seu artigo 60 atribúe ós concellos, entre outras competencias, a creación e xestión dos servizos sociais comunitarios básicos. No artigo 21 da mesma lei, recoñécense as prestacións económicas de emerxencia social e necesidade social como esenciais, dentro do sistema galego de servizos sociais, co obxectivo de paliar situacións transitorias de necesidade, garantir mínimos de subsistencia e reforzar procesos de integración familiar e inclusión social. As Axudas de Emerxencia Social constitúen unha prestación económica ou en especie de carácter urxente e extraordinario, destinada a paliar situacións carenciais e transitorias imprevistas ou excepcionais, así como para previr o agravamento das mesmas. a) Poderanse beneficiar destas axudas as persoas individuais ou unidades familiares no mesmo domicilio. Entendemos por unidade familiar o núcleo de convivencia, composto por dúas ou máis persoas vinculadas por matrimonio ou outra forma de relación estable análoga á conxugal, por parentesco de consanguinidade ata o segundo grado e por afinidade ata o terceiro grao. b) Na unidade familiar tan só unha persoa pode ter a condición de beneficiario, aínda que se outorguen en beneficio da unidade familiar. c) Cada unidade familiar poderá acceder como máximo a dous tipos de axudas, das cales unha delas debe ser de alimentos. d) Priorizarase a aquelas unidades familiares con menores a cargo en idade escolar e cursando estudios no presente curso académico. a) Acreditar unha residencia no Concello de Cerdedo cunha antigüidade mínima de 6 meses, como norma xeral, mediante certificado de empadroamento. No caso de non reunir o requisito xeral, queda aberta a posibilidade da concesión das axudas de emerxencia social segundo a valoración naqueles casos que por razón de necesidade, precariedade ou urxencia se atopen nunha situación de desprotección, no mesmo intre da súa petición, sendo necesario nestes casos un informe do/a traballador/a social dos Servizos Sociais, e co visto e prace do/a Alcalde/sa ou Concelleiro/a Delegado/a. b) Dispor dunha renda per cápita mensual igual ou inferior ao 75% do IPREM, deducidos dos ingresos líquidos, os gastos de alugueiro ou amortización da vivenda. Para efectos do cómputo de ingresos poderase solicitar calquera documentación que se considere necesaria para a acreditación dos recursos económicos familiares no momento de realizar a solicitude. Entenderanse como ingresos da unidade económica de convivencia os recursos económicos de todos e cada un dos membros da unidade familiar. Os ingresos económicos que se computarán serán os dos oito primeiros meses do ano 2015. Para a concesión da axuda terase en conta, o número de membros e a renda per cápita da familia, partindo do Indicador Público da renda de efectos múltiples (IPREM = 532,51), tomando como referencia o 75% do mesmo indicador. O promedio dos ingresos, da unidade familiar, dos seis primeiros meses do ano 2014 non poderá superar estas cantidades: Unidade familiar de un membro: 399,38 € Unidade familiar de dous membros: 798,76 € Unidade familiar de tres membros: 1.198,14 € Unidade familiar de catro membros: 1.597,52 € Unidade familiar de cinco membros: 1.996,90 € Unidade familiar de seis membros: 2.396,28 € Unidade familiar de sete membros: 2.795,66 € Unha vez comprobado o cumprimento deste requisito, os criterios de valoración da solicitude son os seguintes: Avaliación do número de membros da unidade familiar cursando estudios. Constitúe a puntuación obtida segundo o número de fillos escolarizados ou cursando estudios, no presente curso académico, segundo o que segue: 1.—Un menor escolarizado: 1 punto 2.—Dous menores escolarizados: 5 puntos 3.—Tres menores escolarizados: 10 puntos 4.—Catro menores escolarizados: 15 puntos No caso de máis de catro menores incrementarase 10 puntos por cada un deles 1.—Familias beneficiarias da RISGA e de Prestacións de Apoio Familiar: 10 puntos.2.—Familias de intervención social incluídas no programa de Inserción Social e Laboral: 5 puntos.3.—Familias nas que algún/s membro/s teña unha discapacidade con grao igual ou superior ao 65%, ou estea valorado como dependente en calquera dos graos establecidos segundo a Lei 39/2006, de 14 de decembro: 5 puntos.4.—Familias monoparentais: 5 puntos.5.—Situación de acollemento do/a menor: 10 puntos.6.—Situación de desemprego dos dous proxenitores: 8 puntos.7.—Familia en risco de exclusión social: 12 puntos.8.—Familias numerosas: 5 puntos. A valoración non pode exceder dos 60 puntos. As axudas que se establecen poderán dirixirse a dar resposta ás seguintes situacións susceptibles de intervención. — Alimentación: destinadas á compra de alimentos perecedoiros como complemento ás achegas de entidades de iniciativa social así como de alimentos para bebés ou persoas con dietas especiais debido a restricións alimenticias prescritas por un facultativo (celíacos, diabéticos, etc…). — Pago de produtos de hixiene e limpeza: destinados á compra de produtos básicos de uso común para a limpeza de vivenda (lixivia, líquido lavalouza…) así como de produtos de aseo persoal (xabón, desodorizante, produtos de hixiene feminina, etc). O acceso a esta axuda formalizarase mediante unha solicitude oficial presentada no Rexistro Xeral do Concello. A solicitude deberá ir acompañada da seguinte documentación: * Impreso oficial da solicitude cuberto * DNI ou NIE de tódolos membros da unidade económica de convivencia. * Libro de familia. * Certificado da unidade económica de convivencia. * Último recibo do pago do alugueiro da vivenda ou da súa amortización * No caso de separación ou divorcio, sentenza e convenio regulador, así como tamén xustificantes das aportacións do ex-cónxuxe ou, no seu defecto, denuncia por incumprimento da sentenza. * Xustificantes de ingresos referidos a todos os membros da unidade económica de convivencia, que se xustificarán mediante a seguinte documentación: a) Declaración da renda correspondente ao último exercicio ou certificado de rendas expedido pola Delegación da Axencia Tributaria. b) Fotocopias dos salarios dos oito primeiros meses do ano 2015 de todos aqueles membros da unidade familiar que perciban rendas de traballo, no caso de ser pensionistas ou desempregados, achegarase o certificado do organismo correspondente. No caso de ser Autónomo, presentará segundo declaración trimestral do IRPF. c) No caso de percibir axudas públicas por calquera concepto, certificado ou xustificante ao respecto do organismo dende onde se conceda, no seu defecto achegar certificación negativa. d) Presuposto de gastos para o que solicita a axuda, naqueles casos que sexa necesario. e) Cando por razóns alleas ao solicitante, non sexa posible achegar a documentación requerida, presentarase, no seu lugar, declaración responsable a tales efectos. A solicitude realizarase no Rexistro Xeral do Concello, unha vez derivada ó departamento de Servizos Sociais emitirase o correspondente informe-proposta, no que se valorará debidamente a situación acreditada documental e se cuantificará o importe da axuda. Unha vez completo o expediente, e remitido o correspondente informe, logo da fiscalización da Intervención municipal, será presentado perante o/a Alcalde/sa-Presidente/a ou, por delegación, perante a Xunta de Goberno Local, para que sexa ditada a correspondente resolución. O importe do gasto aboarase en conta bancaria do establecemento comercial pertinente segunda a axuda concedida. A solicitude da axuda coa súa resolución anotarase na folla informatizada do Sistema de Información de Usuarios dos Servizos Sociais (SIUSS) e no caso de existir ficha de seguimento de intervención, anotarase na mesma. O/A técnico/a do departamento de servizos sociais, ademais de presentar proposta de gasto ao departamento de intervención e sempre referido ao tema de axudas para alimentos ou comidas, deberá entregar ao beneficiario/a un vale orixinal asinado, deixando copia no Departamento, anotando a súa emisión no SIUSS e na ficha de seguimento de intervención no caso de existir. O/a usuario/a entregará o vale nos supermercados concertados e nun prazo máximo dun mes, o establecemento concertado, remitiralle todos os vales ao Concello que se contrastarán e revisarán coa copia reservada de cada un deles. O importe da axuda distribuirase entre os solicitantes que cumpran os requisitos, priorizarase segundo o baremo da problemática social e familias con menores a cargo sobre o resto. a) Destinar as axudas para o fin que foron outorgadas. b) Permitir e facilitar a labor das persoas designadas para verificar a súa situación familiar e económica. c) Cumprimento do proxecto de intervención familiar naqueles casos en que as axudas teñan uns obxectivos concretos previo informe do/a traballador/a social. Estas axudas son compatibles con calquera outra axuda para a mesma finalidade outorgadas tanto polas administracións públicas ou calquera dos seus organismos, como por entes, sociedades ou calquera entidade privada, por ter carácter de axuda compensatoria, sempre e cando a suma de tódalas axudas concedidas non supere a totalidade do gasto. O orzamento ascende ao importe máximo de 3.000,00 €. Cerdedo, 5 de novembro de 2015.—O Alcalde, S. José Balseiros Guinarte.